text: kegle
  
  publiceret: 2022-10-25 17:36:19+02:00
  En kegle er en figur i rummet karakteriseret af en lukket plan kurve uden selvgennemskæringer (en Jordan kurve), kaldet ledekurven, og et toppunkt uden for ledekurvens plan. Keglen består af grundfladen, der har ledekurven som rand, og alle linjestykker (kaldet frembringere) fra punkter på kurven til toppunktet.
  Hvis ledekurven er en cirkel, kaldes keglen cirkulær; er linjestykket fra toppunktet til cirklens centrum desuden vinkelret på cirklens plan, har man en ret, cirkulær kegle eller en omdrejningskegle (da den kan fås ved at dreje en retvinklet trekant 360° om en katete).
  Keglens højde er den vinkelrette afstand fra toppunktet til grundfladens plan. Rumfanget af en kegle er en tredjedel af produktet af grundfladens areal og højden.
  Bortskæres spidsen af en kegle med en plan parallel med grundfladen, fremkommer en keglestub. Se også kegleflade.